Document ID: /roh_data/filtered/fineweb-2-filterrobots_roh.jsonl.gz/5002

Il pli impurtant en curt dal Grischun
- La polizia chantunala dal Grischun ha survegnì var 40 annunzias da donns entaifar duas uras.
- En il Grischun n'èn naginas persunas vegnidas blessadas.
- Pliras vias e pendicularas èn stadas serradas. Tranter auter era il traject da la Matterhorn Gotthard Bahn (MGB) sur il pass Alpsu e tras la Val Ursera da Hospental a Realp ed era vinavant tras il tunnel dal Furka.
Donns hai tranter auter dà perquai che plantas èn crudadas enturn. Surtut la Val dal Rain grischuna è stada pertutgada. En la chapitala ha il vent sfratgà davent il spitg da la planta «mammut sequoiadendron» da 150 onns sin l'areal dal museum d'art a Cuira. Talas plantas datti paucas en il Grischun. En il Partenz èn pliras vias lateralas serradas pervi dal privel da lavinas u pervi da donns. La lingia da tren tranter Claustra a Tavau è stada interrutta. L'Engiadina e las valladas dal sid n'ha il vent betg tutgà.
Caos en l'entira Svizra
En las ulteriuras parts da la Svizra ha il stemprà «Burglind» buffà cun fin a 200 kilometers l’ura.
- L’autostrada A1 è stada serrada perquai che camiuns èn sa derschids.
- A Lenk en la Part Sura Bernaisa èn otg persunas vegnidas blessadas suenter ch’in tren è vegnì ord ils binaris.
- En il territori da skis Pizol en il chantun Son Gagl han las cabinas stuì vegnir evacuadas suenter che plantas èn crudadas sin las sugas.
- Plirs sgols dals eroports da Basilea e da Turitg èn vegnids stritgads.
Berna sto quintar cun donns da fin 10 milliuns
L'orcan Burglind ha chaschunà en il chantun Berna donns da tranter 6 e 10 milliuns francs. Quai valitescha l'assicuranza d'edifizis chantunala. Sco quella ha ditg envers Radio SRF quintia ella cun fin a 5000 cas. Ils donns èn vegnids chaschunads entras plantas ch'èn crudadas enturn u objects ch'èn vegnids travaschads per l'aria enturn. Pertutgà particularmain saja Thun.
RR novitads 06:00